«Лъагъуэр гъуэгум хуокIуэ»
Аращ фIищар тхакIуэ Хьэх Сэфарбий и романым. А тхылъыщIэр «Эльбрус» тхылъ тедзапIэм къыщыдэкIащ.
Лъагъуэ цIыкIуфэкIуу зэбгрыжа гукъэкIыжхэм цIыхум и гур зэрыгъу Iуэхугъуэ псори къызэщIакъуащ: псэм и щэхур, фэм дэхуа гугъуехьхэр, гъащIэм и мыхьэнэр… Псом хуэмыдэу гъэщIэгъуэнщ фIэщхъуныгъэм пэжыжьэу зыкъэзылъытэж Хьэхым псэр дунейм къыщIытехьэ щхьэусыгъуэхэм езыр-езырурэ къахуигъуэтыж жэуапхэр. Ахэр тхылъым и едзыгъуэ къэс къыхоувэ. Къыхэувэхуи, зыми зэхимыха Iуэху еплъыкIэщIэ щиIуатэу.
Тхылъым увыпIэ щхьэхуэ щиубыдащ адыгэм и тхыдэмрэ къыдекIуэкI хабзэхэмрэ, зауэ лъэхъэнэ гугъум, Дыгъужьыкъуэ къуажэжьым дэсхэм зауэ нэужьым яшэчам. Мы лъэхъэнэхэр IупщIу къыхощ «ХъыбарегъащIэ бэлътоку», «Нэмыцэхэр цIыху Iейщ» зыфIища Iыхьэхэм.
Сабиигъуэри, щIалэгъуэри, курыт ныбжьри зи гупсысэ куухэмкIэ зэзыпхыжа Хьэх Сэфарбий и дэтхэнэ зы хъыбарри дерсышхуэ къыхэпхын хуэдэу зэхэлъхьащ.
«Лъэныкъуэ псомкIи къикIа лъагъуэхэр зы гъуэгушхуэм хуэкIуащ, адэкIэ-щэ?» — жытIэу Хьэхым дыщеупщIым, жэуапу къыдитащ: «Лъагъуэ псори зыщIэзыша гъуэгум ипщэкIи ищхъэрэкIи иунэтIыну иджы хуитщ…» Апхуэдэ гъэпсыкIэр творческэ гупсысэ къулейм и нагъыщэщи, куэдым фIыуэ ялъагъу тхакIуэм и IэдакъэщIэкI тхылъеджэхэр иджыри мызэ-мытIэу игъэгуфIэну ди гуапэщ.
Хьэх Сэфарбий и ныбжьыр илъэс 75-рэ щрикъум ирихьэлIэу къыдэкIа романым сюжет пыухыкIа иIэкъым. Ар щIэщ ди литературэм дежкIэ.
Жанхъуэт Зузэ.
